SKRIFTLIG FORESPØRGSEL E-1985/01

af Jan Mulder (ELDR) til Kommissionen

(6. juli 2001)

Om: Fremme af brugen af markørvacciner

I de seneste måneder og år har det vist sig, at masseslagtninger af dyr ved udbrud af smitsomme dyresygdomme som f.eks. svinepest og mund- og klovsyge i visse lande er stødt på stadig større modstand i offentligheden.

Markørvacciner er efter sigende en anden metode til bekæmpelse af dyresygdomme, som giver anledning til mindre offentlig modstand.

1. Har Kommissionen tillid til, at erhvervslivet selv vil være i stand til inden for en rimelig tid at udvikle markørvacciner mod svinepest og mund- og klovsyge?

2. Er Kommissionen parat til på kort sigt at stille midler til rådighed fra forskningsprogrammerne, således at sådanne vacciner hurtigst muligt ville kunne være klar til brug?

Svar afgivet på Kommissionens vegne af David Byrne

(4. september 2001)

Markørvacciner kan defineres som vacciner, der fremmer en beskyttende immunitet, som ved hjælp af laboratorieprøver kan skelnes fra immunresponsen ved naturlig infektion. Herved bliver det muligt at sondre mellem vaccinerede sunde dyr og dyr, der kan sprede sygdommen efter at være eksponeret for den efter vaccination.

Der er allerede udviklet nye vacciner, som eventuelt kan anvendes som markørvacciner mod klassisk svinepest. Den største begrænsning for anvendelsen af vaccinerne er for øjeblikket, at der ikke findes diskriminatoriske prøver, der giver mulighed for pålideligt at skelne mellem vaccinerede dyr og inficerede dyr. Der foretages dog for øjeblikket supplerende undersøgelser af disse vacciner og de tilhørende diskriminatoriske prøver.

For så vidt angår vacciner mod mund- og klovsyge er der netop nu forskning i gang om udvikling og godkendelse af diskriminatoriske prøver, der skal anvendes i forbindelse med allerede eksisterende traditionelle vacciner, som oprindeligt ikke var beregnet til brug som markørvacciner, og om udvikling af nye vacciner, der er beregnet til at være markørvacciner, samt tilhørende diskriminatoriske prøver.

Fællesskabet har under samtlige rammeprogrammer for forskning og teknologisk udvikling (FTU) siden 1989 støttet forskningen inden for smitsomme sygdomme hos husdyr.

Med hensyn til markørvacciner mod klassisk svinepest og mund- og klovsyge eller direkte beslægtede emner har Kommissionen siden 1984 støttet:

- 7 FTU-projekter (udgifter i alt: 9,54 mio. EUR)

- 2 samordnede aktioner (udgifter i alt: 0,45 mio. EUR)

- 1 forsøg med det formål at vurdere den potentielle anvendelse af markørvaccine mod klassisk svinepest i nødsituationer (0,75 mio. EUR).

Under det igangværende 5. FTU-rammeprogram er der planlagt undersøgelser af husdyrsygdomme i forbindelse med programmet Livskvalitet og forvaltning af bioressourcer. Udvikling af markørvacciner mod sygdomme som mund- og klovsyge og klassisk svinepest, der er opført på liste A hos Det Internationale Kontor for Epizootier, er specifikt og tydeligt markeret som en prioritering i forbindelse med nøgleaktion 2 Bekæmpelse af infektionssygdomme.

Man regner med, at der vil blive indgivet flere forslag til forskning i mund- og klovsyge inden den næste frist i forbindelse med det 5. rammeprogram, som er den 18. oktober 2001.